Monica Iacob Ridzi, încarcerată la Spitalul Penitenciar Jilava, a obţinut, joi, premiul al doilea la concursul "Poezie de puşcărie", la secţiunea ”Poezie femei”, scrie pe Facebook scriitorul Dan Mircea Cipariu, preşedintele juriului.La acest eveniment, fostul ministru al Tineretului și Sportului a purtat proteze la picioare."Astăzi am prezidat pentru a şaptea oară consecutiv Concursul Naţional «Poezie de puşcărie» organizat de Administraţia Naţională a Penitenciarelor. M-a impresionat teribil Monica Iacob Ridzi (premiul doi, la poezie), cu proteze la picioare şi o privire care cutreiera parcă o altă lume. Sper ca preşedintele Iohannis să răspundă favorabil cererii ei de graţiere. Umanitatea e tot ceea ce pare că ne-a mai rămas...", scrie Cipariu pe pagina sa de facebook Premiul a fost confirmat și de soțul Monicăi Iacob Ridzi, primarul din Petroşani Tiberiu Iacob Ridzi, care a explicat că soţia sa a câştigat locul al doilea cu o poezie intitulată "Poezie despre viaţă", în care "exprimă în cuvinte exact ce simte şi ce trăieşte"."Soţia mea poartă două proteze la genunchi, fără ele nu prea poate să meargă. Din câte am înţeles, ar putea fi o afecţiune colaterală bolii pe care o are. Din câte ştiu, soţia mea are probleme şi cu oasele, iar în urmă cu câţiva ani a suferit o fractură de platou tibial. Soţia mea mi-a spus că are dureri mari şi nu le dă jos ca să poată să meargă", a declarat Tiberiu Iacob-Ridzi, citat de Mediafax Legat de procesul pentru amânarea executării pedepsei, primarul a mai spus că termenul a fost amânat pentru 10 iulie, iar între timp soţia lui este internată în Spitalul Penitenciar Jilava.Monica Iacob Ridzi cere Tribunalului Ilfov să-i fie admisă cererea de întrerupere a executării pedepsei de cinci ani de închisoare, la care a fost condamnatată pentru abuz în serviciu privind manifestările organizate în 2009 de Ziua Tineretului, pentru că suferă de numeroase afecţiuni medicale, printre care trombofilie şi leuconeutropenie.Ridzi a fost condamnată definitiv, în 16 februarie, de către instanţa supremă, la cinci ani de închisoare pentru abuz în serviciu privind manifestările organizate în 2009 de Ziua Tineretului.